Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: adathoz hozzájussanak” [32/1992. (V. 29.) AB határozat]. Az Avtv. 2. § 3. pontja szerint „közérdekű adat: az állami vagy
Paragraph Index: 1721

(1) bekezdése szerint „banktitok minden olyan, az egyes ügyfelekről a pénzügyi intézmény rendelkezésére álló tény, információ, megoldás vagy adat, amely az ügyfél személyére, adataira, vagyoni helyzetére, üzleti tevékenységére, gazdálkodására, tulajdonosi, üzleti kapcsolataira, valamint a pénzügyi intézmény által vezetett számlájának egyenlegére, forgalmára, továbbá a pénzügyi intézménnyel kötött szerződéseire vonatkozik”. A törvény 55. § (1) bekezdése szerint „aki üzleti vagy banktitok birtokába jut, köteles azt időbeli korlátozás nélkül megtartani”. Amennyiben az ügyfél magánszemély, a vele kapcsolatban a pénzügyi intézmény rendelkezésére álló adat egyben az Avtv. meghatározása szerint személyes adat is, így nem lehet közérdekű adat. Az Avtv. szerint a közfeladatot ellátó szerveknek lehetővé kell tenniük, hogy a kezelésükben lévő közérdekű adatot bárki megismerhesse, ám a Hpt. szerint az üzleti vagy banktitkot korlátozás nélkül meg kell tartani. Mindkét kötelezettség megszegése büntetőjogi szankciót vonhat maga után. A Büntető Törvénykönyv (Btk.) 177/A. §-a alapján jogosulatlan adatkezelés vétségét követi el, aki közérdekű adatot eltitkol vagy meghamisít. A Btk. 300. § (1) bekezdése alapján üzleti titok megsértésének bűntettét követi el, aki üzleti titkot haszonszerzés végett vagy másnak vagyoni hátrányt okozva jogosulatlanul megszerez, felhasznál vagy nyilvánosságra hoz. A 300/A. § szerint banktitok megsértésének vétségét követi el az a banktitok megtartására köteles személy [vagyis a Hpt. 55. § (1) bekezdése alapján bárki], aki banktitoknak minősülő adatot illetéktelen személy részére hozzáférhetővé tesz; a cselekmény bűntett, ha azt jogtalan előnyszerzés végett vagy hátrányt okozva követik el. Az Önök által felvetett kérdés fényében tehát helytállónak bizonyul az a megállapítás, amelyet 1998-as tevékenységemről a parlamentnek benyújtott beszámolómban tettem. Eszerint „A kormányzati szervek rengeteg olyan adatot tartanak nyilván gazdálkodó szervezetekről, amelyek nyilvánosságával kapcsolatban ugyanakkor számos más törvény tartalmaz korlátozó szabályokat. [...] A törvények közötti összhang hiánya [...] több gondot is okoz. Elsőként említendő, hogy az információszabadság mint alkotmányos jog határainak bizonytalanságát eredményezi. Másrészt — mint az elmúlt évek tapasztalatai mutatják — folyamatosan nehéz dilemma elé állítja az ilyen adatokat kezelő állami, önkormányzati és egyéb közfeladatot ellátó szerveket, melyek mind az üzleti titok jogosulatlan nyilvánosságra hozatalával, mind pedig az adatszolgáltatás jogosulatlan megtagadásával polgári és büntetőjogi szankciók alkalmazását kockáztatják.” (Az adatvédelmi biztos beszámolója 1998, 139—140. oldal) Az adott esetben azt kell eldönteni, hogy az állami szervek birtokában lévő, a bank gazdálkodásával kapcsolatos adatok pontosan mely köre az, amely titokban maradásához nem fűződik méltányolható érdek. A fent írtak tükrében nem feltétlenül várható el az adatkezelőtől, hogy erre a feladatra vállalkozzék. Első lépésként az adatkérőnek kell meghatároznia, hogy pontosan mely adatkört véli közérdekűnek, s ezen adatok megismerésére irányuló — az Avtv. rendelkezéseire alapított — kérelmet célszerű benyújtania az adatokat kezelő közfeladatot ellátó szervhez. Amennyiben az adatkezelő a kérelemnek nem tesz eleget, második lépésként célszerű — az Avtv. 21. § (1) bekezdése alapján — bírósághoz fordulni, ezzel az adatkezelőt arra kényszerítve, hogy bizonyítsa az adatkérés megtagadásának jogszerűségét. Az adatvédelmi biztos kötelező erővel nem bíró állásfoglalása ugyanis (amely nem mentesíti az adatkezelőt a büntetőjogi fenyegetettségtől) a banktitokra és üzleti titokra hivatkozó adatkezelőt várhatóan nem fogja álláspontja megváltoztatására bírni. Budapest, 1999. szeptember 10. Üdvözlettel: Dr. Majtényi László (349/K/1999) 2000/88/II. szám [Állásfoglalás: a Holocaust Memorial Museum munkatársainak kutatói jogai] Radu Ioanid úrnak nemzetközi programok társigazgatója Holocaust Memorial Museum Washington DC Tisztelt Igazgató Úr! Indítványára, valamint a személyes találkozásunkon felmerült problémákra válaszul tájékoztatom a magyarországi levéltári kutatás hatályos törvényi szabályozásáról.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes